Gara poetica 
Narbolia (8 ottobre 1968) – festa de Santa Reparada

Poetas:
Barore Tuccone (Buddusò 17/10/1885 – 24/03/1969) 
Remundu Piras (Biddanoa Monteleone 29/11/1905 – 21/03/1978) 

Temi:
1° tema:  ispada – limba

TEMA: ISPADA E LIMBA

TUCCONE
In su tema paritzos bi crene
chi los fattat pro foltza divertire,
de poder cuntentare a tottu ‘ene
deo puru bi creo de resessire,
ma dae pensamentu si che lene
chi no b'apat chie l'ismentire;
si zente b'at chi pro ‘eru lu dada
‘eo in manu mi leo s'ispada.

PIRAS
Naras chi in manu nde leas s'ispada
e deo a sa gherra so devotu
però a mie sa limba m'est toccada
chi no est ferru et est ispada etottu
cando si ponet, chi est ben'arrodada
già faghet gherra e faghet abbolottu
e si b'est su valore faghet gala
o siat limba ‘ona o limba mala.

TUCCONE
Sa limba puru che ispada punghet
però sas pius boltas dolet pagu,
s'ispada est chi s'anima pertunghet
e a boltas dat gioja e dat istragu;
sa limba solu calchi cosa aggiunghet
e umiles at donos de disvagu
s'ispada punghet, gherrada e devastat
e-a su malu fagher narat "bastat".

PIRAS
Naran, Santu Giuanne est istestadu
dae Erode vigliaccu, anima crua
e pruite s'est a s'ispada invocadu?
Ca fit piena un'anima de lua
Ma custa limba de Giuanne l'at nadu:
"ses amigadu chin connada tua"
E chin s'ispada vile s'est difesu
ca chin sa limba l'at puntu e offesu.

TUCCONE
Nara pruite Giuanne est chi bloccat
sa volontade de unu regnante?
A bides canta ira nde provocat
custa limba crudele e infamante?
A mala gana est chi s'ispada toccat
una limba crudele, istravagante;
anda a fagher ponnere sentimentu
ma ‘idu as Giuanne ite nd'as tentu?

PIRAS
Erode fi de Giudea Babbai,
fi su re coronadu e prepotente
ma Giuanne Battista at limba ardente,
vegliat e no s'est cagliadu mai,
ca unu diciu antigu narat bai:
(colpa sa limba inue dolet dente!"
E bai est chi ti ses offesu tue
ma tantu no evadis dae cue.

TUCCONE
A bides cant'est cosa manifesta
e de nde provocare ite nde ‘ogas?
Santu Giuanne sa limba da jogat,
ma sende provocadu in-d-una festa
si faghet folte e sa foltza isfogat
pro su provocu bi ponet sa testa;
ca no bastat sa limba a fagher tzoccu
e toccat de pagare su provocu.

PIRAS
Santu Giuanne limbi serpentinu,
pronuntziat d'Erode sa sententzia.
Erode ca fit bruttu in sa cussentzia
mandat a l'istestare su buzinu
su chi at nadu: "faghide penitentzia
ca su regnu de sos chelos est vicinu";
bogadu at sas paraulas a fora
est istestadu e faeddat ancora.

TUCCONE
Est oltretumba su regnu perfettu
no subra sa terra, custu est tzeltu
s'abbandonadu aiat cuss'aspettu
già no l'aian bochidu nè feltu
si fit istadu bastante chietu
da bi fit istentadu in su deseltu
però cando su chi naras dispiaghet
bidu as, s'ispada it'est chi faghet?

PIRAS
Erode fit terribile unu duca
e-a Giuanne Battista timiat
pruite sa limba de Giuanne moviat
orgogliosa e sintzera intro de ‘ucca
sa fortza de sa terra da est caduca
mancari chin s'ispada in manu siat
però sa limba mia est chi protestat
e su chi narat issa eternu restat.

TUCCONE
Ma eterna no est sa limba ebbia
pro chi alciada che siat a s'astru
sa-fama at a bolare in cumpanzia
de su Battista chi fit grande mastru;
però sa limba sua dura ebbia
a Erode fatende fit disastru
e pro su narrer sou bruttu e feu
est chi resu sos contos at a Deu.

PIRAS
E tando diat essere tottu custu
su Battista de aer istestadu?
Ma a l'ischis pruite bi l'at nadu?
ca su chi fit nende fit su giustu
si in peccados no si fit ifustu
Giuanne no l'aiat molestadu
cussa limba chin alas de anghelu
ch'at su Battista jutu a su chelu.

TUCCONE
Ammentadi de cando in s'Empireu
fattos si sono sos Anghelos ribelles
pro ordine sacru ‘e su supremu Deu
sos Cherubinos chin sos Rafaelles
s'ispada ana leadu che trofeu
acumpanzados dae sos Gabrielles;
accorrados los an in sas cavernas
pro iscontare sas penas eternas.

PIRAS
Ma cussa est gherra de mitologia
a che ponner s'ispada intr'e su chelu;
Gabriele annunziat a Maria
e s'averat su nadu 'e s'Arcanzelu;
poi ch'enit a terra su Messia,
preigat pro tres annos s’Evangelu;
ca cheriat sa zente illuminada
ma chin sa limba e no chin s'ispada.

TUCCONE
Deo ammitto ch'est teologia
ca sa Bibbia nadu nd'at bastante,
ma un'antenadu de Maria
narat, no s'est fattu triunfante
in sos altares chin s'ispada mia
sende gherrende in Mediu Levante?
E dae issa fundadu at su regnu,
chi guvernadu l'at chin sant'ingegnu.

PIRAS
Ma David, capistipide a dovere
chin s'ispada difesu nd'at e moltu
però su chi l'at dadu pius impoltu
e chi l'at dadu massimu podere
chentu chimbanta salmos at cumpostu
in mesu b'est su salmu miserere
no est s'ispada su chi lu signalat
est sa limba chin tottu l'immortalat.

TUCCONE
Ma Davide no fit unu bandidu,
ma pastoreddu de calchi animale,
est pro gherrare chin s'ispada ‘essidu
cando s'est fattu unu re immortale,
s'est de Gerusalemme impadronidu
e nd'at fattu sa sua capitale;
Maria cantat lode da-e me
e osservat sas legges de Mosè.

PIRAS
Mosé at tottugantos sos accentos
de istatista e omine politicu,
preigat chin sa limba sos talentos
e tenet-in su tottu esame criticu;
Mosé at dadu sos cumandamentos
e no fit fabulosu nen fit miticu
iss'est padronu, cunvertit e meigat,
lì ponen fattu ca proite preigat.

TUCCONE
Però Davide est su distintu re
c'hat balanzadu tottu sas battaglias,
Deus ajuada puru a Giosuè
a-nd'imbolare sas sette muraglias
in totta Palestina ponet pe'
durat su sole e bolan sas iscaglias
e finas Deus s'ispada l'ammittit
e de l'insambenare già permittit.

PIRAS
Cando Deus at mandadu a Faraone
a Mosé neit: "anda s'eccellente!"
Mosé-li narat: "non tenzo sermone
proite de limba so balbuziente",
li narat Deu: leadi a Aronne
c'at sa limba de te pius potente,
bae, a Faraone l'arrejona
chin Aronne chi ciughet limba ona".

TUCCONE
Ma sa gherra esistida est da-e prima,
da-e tottu bastante est connoschidu
de Aronne, Mosè at tanta istima
ca li fit frade e in coro imprimidu,
ma de s'ispada sa fortza sublima
dare a Faraone an sempre ischidu.
Ammenta puru s'ispada 'e Buglione
c'at difesu sa santa religione.

PIRAS
Goffredo no fit tantu ispada ‘ona
pruite inie pagu at insignidu,
invece osserva su profeta Giona
cando a Ninie biu est arrividu,
preigat che unu santu dae sa trona
e nd'at chimbantamiza cunvertidu,
tue anda a fagher goi e ti divertis
però los bochis e no los cunvertis.

TUCCONE
Pruite no lassas Coffredo Buglione
c'at liberadu su sepulcru 'e Cristu,
isse fit-innozente che anzone
mancari mortu siat meda tristu.
S'ateru gherrieri est Gedeone
ch'in tantu in tantu faghet-acquistu,
su chi tenet s'ispada totu avvistat
e-i cuddu ch'isperat acquistat.

PIRAS
Antoni at pius fama meritada
de Goffredo 'e Buglione raighina
cuddu chi preighende sa dottrina
no s'iscolorit e attentu dada,
Sansone non ciughiat mancu ispada
giughiat solu una barra ainina
no fit s'ispada a agabare sa ciarra
ca pro s'ispada fateit sa barra.

TUCCONE
Cussas armas valore tenen giustu
e lu podimas narrer de aberu,
est s'ispada chi samben at-infustu
pro chi s'avversu torret a sintzeru
de s'ispada su toccu pius robustu
faghet massiccio e triunfante imperu,
dae s'ispada naschet su guvernu
e-i sa fama restat in eternu.

PIRAS
Augustu s'imperu no at fundadu
ca l'at solu mantesu chin sa manu
però s'imperu s'ispada l'at dadu
e de s'ispada nde restat metzanu,
Santu Pedru est andadu disarmadu
e acquistat s'imperu romanu,
preigat chin sa limba a tottu custos ‘
ue b'est Pedru no b'at Augustos.

TUCCONE
S'ispada est sa chi ret sa nazione
e chi ch'iscatzat sa molte iracunda,
pro chi si fattat sa discussione
chi sa limba impetuosa no est che unda,
ponzendela a s'ispada in paragone
issa che leat sa parte segunda,
e in sas altalenas de su mundu
est sa suggetta ‘e che falare a fundu.

PIRAS
Cando sa limba t'arrejonat bene
est sa c'at semper in sa vida rejone
cantu s'at fattu gloria Platone
ch’arrejonadu at sempre, in mente tene,
e ammenta su grande Demostene
ca l'at tottu su mundu affetzione
no fini che a tie gherradores
solu fini bonos arreionadores.

TUCCONE
De genios alados che Platone
nd'at esistidu sempre in d'ogni situ,
ma però Alessandru Macedone
at apidu su meritu infinitu;
lea s'Asia intrea in unione
che piantat sas tendas in Egitu,
su primu generale chi ana ‘idu
e in su chelu tet aer su nidu.

PIRAS
Alessandru a annos trintatres
lassat s'imperu e che passat che bentu
ca toccat d'esser e d'est sempre in pes
in donzi logu at-unu monumentu
ana imparadu printzipes e res
dae su sou sovranu documentu
siat-in sas iscolas che in fora
an imparadu e imparan ancora.

TUCCONE
Ah, corno tottu s'illustre volumene
jughen a pompa sas umanidades
e at divinizadu su costumene
addestradu at tantas unidades
e-d-est istadu babbu ‘e tale lumene
a vintises de grandes tzittades,
e-i sos c'as tzittadu a sa jeuna
no an fundadu tzittade mancuna.

PIRAS
Socrate mastru ‘e sa filosofia,
ti at lassadu una dottrina ‘ona,
de Alessandru nd'est rutta sa corona
tenzendela tres annos solu ebbia
e Socrate chin tanta maestria
est veneradu sempre in d'onzi zona
sas coronas c'as tue ruen bai
però sas mias non ruene mai.

TUCCONE
Socrate inue at tentu sos nadales
bidu ana su bene sutta ‘e pes;
Alessandru at tentu capitales
pius de cantu immaginas e cres,.
isse at lassadu sette generales
e in pius puru battor res,
at ancora sa fama in efficientzia
osserva ite grande differentzia.

PIRAS
Cantu Socrate at tentu in facultade
at fattu pius brillante s'orizonte
Platone l'est discepulu che frade
e in tottu sos tempos est de fronte
fit discepulu sou Miltziade
cun s'istoricu grande Senofonte,
in d'onzi logu at lassadu discepulos
si sun moltiplicados sos manipulos.

TUCCONE
Pro pagu tempus solu est cosa ‘ona,
ma poi sun bolados che chiscina,
est istada sa fama in-d-onzi zona
ma dipesa in su mundu est sa ruina;
preguntalu a s'eroe de Maratona,
considera sa flotta 'e Salamina
si suno mortos cussos Persianos
chi fin gherrende cun s'ispada in manos?

PIRAS
Preguntalu s'eroe de Salamina
ch'est nobile raighina 'e cussa arzola,
ma Socrate est ancora in donzi iscola
siat greca, italica, latina,
ben'imparada est sa sua duttrina
chin sa filosofia curret sola,
a Socrate nesciunu lu ripudiat
daghi ancora si legget e si istudiadat.

TUCCONE
Ma arrejona pianu pianu
E bai podes cunvinchere sa zente,
e ite contat su gener'umanu
firmende inue est propriu niente?
E non si gherrat in su persianu
e ite si fit fattu 'e s'occidente?
Pro cussu 'e Salamina su rispettu
faghen usare sempre in cussu trettu.

PIRAS
Narami de Alessandro Macedone
chi gherrad'at chin s'esercitu areste,
in chelu Alessandru corno ch'est
e non in sa terrena natzione
ma sas operas tottu de Platone
sun bias sempre in su regnu terrestre,
sun naschidas tando e bias sun ancora
ma sos imperos tuos che sun fora.

TUCCONE
Ello de Alessandru ‘e Macedonia
una proa nde contas solu ebbia?
Lea sa Libia cun sa Babilonia,
Sa Caldea e totta sa Turchia
e-i sa Russia cun sa Bulgaria
e finas tottaganta sa Polonia
ana trattadu s'ispada e la trattan
cun sos atteros regnos chi s'accatan.

PIRAS
Alessandru at gherradu e fattu dannu
naras chi at balanzadu terra e zente
e radunadu at un'imperu mannu
però corno non b'at pius niente
est tottu isvanidu chin s'ingannu
in Oriente che in Occidente.
De Socrate est pagu c'han connotu
però su c'at lassadu da b'est tottu.

TUCCONE
Su c'at lassadu, no, no est finidu
at lassadu un'esercitu regnante
e-i s'Europeu at irricchidu
chi tenet bene decoro bastante.
Socrate fit isculzu e fit famidu
e colpos puru at rezzidu bundante,
pro gulpa de no fagher su dovere
lu mazaiat finas sa muzere.

PIRAS
Socrate nachi fit petzu 'e galera
pruite sempre in faccia at faeddadu
l'an dadu sa cicuta e odiadu
m'aiat-una bella carriera
e Alessandru si ch'est ispiradu
a causa de un'imbriaghera;
innanti naran c'at binchidu a tottu
poi l'an dipretziadu ca s'est cottu.

TUCCONE
Alessandru est moltu chin onore
e l'ischit zeltu ogni natzione
ma Socrate de valore fit minore
ca no at tentu ispada in funzione,
si ti nd'ammentas e non fatto errore
it'est chi at tentu dae su balcone?
Cando si fit retirende un'iscuta
che li ‘etat s'isposa cosa brutta.

PIRAS
Narana chi s'isposa l'at tzitadu
e l'at-umiliadu in tribunale;
Socrate no s'at postu un'avvocadu
ma neit: "beru chi la tratto male".
E s'est isse mantessi cundennadu,
chin cussa limba sua gioviale,
in mesu a tantu tribulu e matana,
pro mesu de sa limba assoltu l'ana.

TUCCONE
Daghi s'est’isse e tottu cundennadu
e chi l'an dadu a bier sa cicuta,
cussu est s'impignu de s'esser esaltadu
chin sa limba ca fit de bona muta?
Narami it'est su chi at-alanzadu,
ca restat che antigu intro sa grutta?
No at lassadu cosas de esistere;
fat'at sa proa miseru 'e finire.

PIRAS
Socrate aiat-una limba acuta
e poniat sos riccos in pedinu
ma a su vile jogu serpentinu
iscuru a chie bi ruiat sutta
Socrate est moltu dae sa cicuta
Alessandru s'est moltu chin su ‘inu
est moltu a ottanta chei sos mannos
ma Alessandru est moltu a sos trintannos.

TUCCONE
Nono ch'est moltu a sos trintatres,
comente puru est moltu su Messia,
chi apat tentu ite, nende ses
daghi acatas bona cumpanzia,
Gesu Cristu andaiat chin sos pes
e Alessandru chin sa cavalleria,
Alessandru fit bonu cumandante
imbolachela sa limba arrogante.

PIRAS
Alessandru fit solu gherradore
et-est moltu mischinu in su meandru,
ma Gesu Cristu fit preigadore,
gherreri no fit che Alessandru,
‘ai moltu est Achille che Ettòre
sentz'onore de ratos de oleandru,
su gherrieri non b'imbetzat mai,
ca tottu sos chi gherran finin ‘ai.

TUCCONE
Ma est sa bella a esser gherrieri
cun undas poderosas de unu riu,
cando s'isfogat cun coraggiu e briu
in su sou aladu mestieri,
a s'inimigu faghet dare adiu
che barca chena vela feri feri;
cussa est s'ispada lutziga e connota
cando intrat in gherra a fagher lotta.

PIRAS
Ma lea, ajò, unu bonu oradore
jughet sa limba che unu pugnale
ti narat bene e ti faghet amore
ti faghet-una logica morale,
però cand' ‘intrat a ti narrer male,
tando t'ispozat che unu fiore,
ti nde tirat sas fozas polporinas
e ti restan in dossu sas ispinas.

TUCCONE
Como sa Macedonia est descritta,
sa Babilonia e-i sa Caldea,
pro un'iscuta sa mente t'ifrita
in ater’unu zassu pone ‘idea
nara chi est s'ispada de Giudita
c'hat salvadu sa Betulia intrea,
sa salvesa de Betulia est istada
pessa, Remundu, pro onore 'e s'ispada.

PIRAS
Cando a Oloferne at~istestadu,
Giudita fattu at custu pianu,
a Oloferne de ‘oi l'at nadu:
“ su popolu de Betulia m'est tiranu,
a la traigher deo appo votadu
e si los cheres, ti los dò in manu".
Si chin s'ispada issa s'incoronat,
ma prima est chin sa limba chi coglionat.

TUCCONE
Nono chi s'est fatta disonesta
e traighende b'at postu s'onore
e no resessit chin s'anima onesta
acquistare unu tantu valore,
solu s'ispada nde segat sa testa
a cussu generale imperadore
e-i sa limba no b'intrat niente
s'onore l'at s'ispada totalmente.

PIRAS
Chie at bandidu a cussu no m'importat,
ca deo apo sa limba preferidu,
appenas Oloferne a issa at bidu
faeddende gentile l'acunoltat e narat:
"dae Betulia apo fuidu
pruite Deus pius no nos cunfortat";
L'at mortu e tenet tottu cussa fama,
però sa limba at ordidu sa trama.

TUCCONE
S'attraer est chi at moltu sa pessone
ma pro cussu no dadu l'an s'alloro.
E-i sa limba dura 'e Cicerone
no l'an pertunta chin s'ispilla ‘e oro,
cando sa sua misera atzione
offendiat su nobile decoro?
Però s'ispada mai non s'arrendet
ca est issa ch'offendet-e difendet.

PIRAS
Cicerone ca Fulvia s'arrennegat
dagh'est mortu sa limba li repunghet,
ma che limba tremenda lu rinnegat
antzis punende gloria l'aggiunghet
pruite sa limba 'e Cicerone segat
comente segat su mantessi punghet,
l'at punta ca fit troppu arrabiada,
sa limba segat pius de s'ispada.

TUCCONE
Mai sa limba faghet baluardu
e a neunu at impauridu,
ma a s'ispada tenet riguardu,
s'omine armadu est omine timidu;
narami, no ted'esser su nizzardu
c'at chin s'ispada s'Italia unidu?
Ca solu chin s'ispada si podiat
e chin sa limba non si li faghiat.

PIRAS
Sant'Antoni fit meda eloquente
e solu pro sa limba si distinghet,
Lisbona l'est nadia e l'est parente,
Padova l'est parente e si l'astringhet.
Nara, no at sa limba su. serpente
e t'avvelenat-appenas ti linghet?
No tenet-un'ispada abizadinde,
ma su serpente ti ‘ochit linghinde.

TUCCONE
Sa limba calchi olta dat velenos
però armat sas fortzas de s'intragna
pro si difendere dae sos anzenos
jughen s'ispada tottu a pompa magna,
chie bogadu c'at sos saracenos
dae su Portugallu, dae s'Ispagna?
Tue iscas chi cun s'ispada in manu
non fit su tou Antoni Paduanu.

PIRAS
Antoni Paduanu at preigadu
non teniat-ispada pro gherrare,
e oe est in s'altare collocadu
tottu sa zente b'andat-a pregare,
antzis sa limba sua at cunservadu
e-d-est una relichia esemplare,
a s'eresia ponet pistighinzu
e no chei s'ispada su ruinzu.

TUCCONE
Deo sa religione cristiana
non chelzo ponner umilia, umilia,
Antoni fit in sa costa africana
e fuidu si nd'est a sa Sicilia,
no at timidu s'ispada inumana,
ma fini graves sas cosas de familia
pruite su sou geniu e dilliriu
fit de aere dae s'ispada su martiriu.

PIRAS
Antoni andende a sa costa africana
nde l' ‘etat sa tempesta in sa Sicilia
e cunvertit sa terra italiana
in Piemonte, Veneto e in Emilia
e narat chin dottrina santa e sana:
devimus tenner tottu una familia
e-i sos coros bonos in sa terra
l'an fattu generale senza gherra.

TUCCONE
Antoni s'est bidu in cussu situ
chin s'ispada in manu a sos cumpanzos,
ma timet de ‘intrare in su cunflittu
e leare de Africa sos banzos
nde l'at postu sa frebba e-i su frittu
e bestidu bat sos abidos castanzos
a fagher de sa gherra contributos
abidos not bi cheret ne cugutos.

PIRAS
Antoni est santu e che isse s'esprimini
tottu sos chi an sa limba de altu gradu,
cantos intesu l'ana si redimini
ca su faeddu sou est sublimadu,
daghi no l'ana ascultadu in Rimini
a s’ora l'an sos pisches iscultadu,
tue bisonzu ritenzas e isches
ch'a tie iscultu no ti dan sos pisches.

TUCCONE
Sos pisches beru da est cosa digna
bene arrustidos dae s'abba fora,
ma de s'ispada bi cheret s'insigna
e bratzu folte o manu gherradora
chie at liberadu sa Sardigna
mi paret at-a essere Leonora,
non bi cheret una limba umile
e ne arrescioneddos de foghile.

PIRAS
Eleonora non l'at liberada
c'ancora semus in anzenas manos
nachi dae ispagnolos l'at salvada
e poi l'an leada sos romanos
ma sempre est istada calpestada
de gherreris de foras e istranos
ma sos preigadores ti cossizan
e sa salvesa 'e tottu contivizan.

TUCCONE
Si as bisonzu pregab'in sos nicios
e bides su profetu chi b'accatas,
su tempus ti ammenta 'e sos Fenicios
chi fini in mare nostru sos piratas,
a essere liberados fin pasticios,
bi cheriat 'ispada de duas atas,
ca Roma chi fit tando gherradora
chin s'ispada los at catzados fora.

PIRAS
Roma essida ch'est dae binarios
at semenadu sa barbaridade,
invece tottu sos missionarios
an chilcadu s'umana civiltade,
est tando c'an leadu sos rosarios
e mezzoradu at sa sotziedade,
ca b'est’istada sa conversione
a sa pius gentile religione.

TUCCONE
Emmo, da bi cherian religiones
e narrer Babbos Nostros a s'immagine,
poi bi suno sas orasciones
dae istampada a iscritta pagine.
Iscipione de Iscipiones
c'at atterradu e distrutta a Cartagine
e dae tando ch'est sa paghe ‘ona
ch'est de mare e de terra padrona.

PIRAS
Iscipione in Zama at gherradu
e naran chi at tentu una vittoria
ma est durada pagu cussa gloria
ca poi Roma l'at esiliadu;
Santu Paulu a Roma est arrivadu
de sos romanos restat in memoria,
oe preghende naran: "Pedru e Paulu"
ma Scipione a domo de su diaulu.

TUCCONE
Corno est tzeltu chi bos nd'isfadades
Gia chi sa ora tarda la ‘idides
ma sas ispadas unin sas tzittades
e-i sos benes poi beneighides
e tando ‘enner den sas libertades
e-a sos santos festas lis faghides,
però s'ispada, seguru est a tzeltu
chi tottu cussas vias at-abertu.

PIRAS
Sa limba sa paraula de Deu
at fattu intendere a zente caduca
Marcu, Giuanne chin Santu Matteu
l'an iscritta e ancora Santu Luca
pro istare imprimida in donzi zucca
de sa limba su faeddare meu
no bi cheren ispadas ne marteddos
a bi restare incisos sos faeddos.

TUCCONE
Semus finende e daghi los atzettas
los lassamus in paghe sos penseris.
A ischis? Sas antigas fortzas netas
sunu formadas dae gherrieris,
prima an ‘occhidu sos profetas
e oe ‘occhin sos missioneris
ca s'ispada est bona e serpentina
nademi cantos nd'ana moltu in Cina?

PIRAS
La fino, si sa fine tue aspettas
cant'a finire no semus contrarios,
tue as-a bocchire sos profetas
e des ‘occhire sos missionarios
………………………………………..
ma restan in su mundu leggendarios
pro chi los boccan, mi, no morin ‘ai
chie faeddat da no morit mai.